tartuNLP/wikipedia-smugri-20251201 huggingface dataset:
Ross Colton

Ross Colton (s. 11. syyskuuta 1996 Robbinsville, New Jersey, Yhdysvallat) on yhdysvaltalainen jääkiekkoilija, joka pelaa NHL-joukkue Colorado Avalanchessa. Hän laukoo vasemmalta ja on pelipaikaltaan keskushyökkääjä. Tampa Bay Lightning varasi hänet neljännellä kierroksella varausnumerolla 118 . Colton on voittanut Stanley Cupin kerran, avauskaudellaan Lightningissa vuonna 2021.
Ura.
Colton edusti vuosina 2014–2016 Cedar Rapids RoughRidersia juniorijääkiekkosarja USHL:ssä. Hän toimi jälkimmäisellä kaudella joukkueen kapteenina ja viimeisteli 55 runkosarjaottelussa 66 tehopistettä sijoittuen sarjan pistepörssin toiseksi. Tampa Bay Lightning varasi hänet kauden jälkeen NHL:ään . Colton pelasi seuraavat kaksi kautta yliopistosarja NCAA:ssa Vermontin yliopiston joukkueessa, kunnes siirtyi edustamaan Lightningin farmijoukkuetta Syracuse Crunchia NHL:n farmiliiga AHL:ään. Hän toimi joukkueen varakapteenina kaudella 2020–2021, vaikkei pelannut kuin kolme ottelua.
Colton teki ensiesiintymisensä NHL:ssä Tampa Bay Lightningin kotiottelussa Carolina Hurricanesia vastaan 24. helmikuuta 2021. Hän teki NHL-uransa avausmaalin heti ensimmäisellä laukauksellaan ja toisessa vaihdossaan ottelun avauserässä ajassa 06:43. Maali oli ottelun ensimmäinen ja jäi myös sen voittomaaliksi. Lightning voitti lopulta maalein 3–0. Coltonista tuli Lightningin seurahistorian yhdeksäs avausottelussaan maalin tehnyt pelaaja, minkä lisäksi hänestä tuli Lightningin toinen sekä voittomaalin avausottelussaan tehnyt että toiseksi nopeimman uran avausmaalin tehnyt pelaaja. Nikita Kutšerov teki uransa avausmaalin ensiesiintymisellään jo ajassa 02:12 New York Rangersia vastaan 25. marraskuuta 2013.
Colton pelasi kauden 2020–2021 runkosarjassa lopulta 30 ottelua tehopistein 9+3=12. Hän paikkasi Lightningin avainpelaajia Nikita Kutšerovia ja Steven Stamkosia näiden kärsiessä loukkaantumisista. Colton teki pudotuspelien toisen kierroksen viidennessä osaottelussa Carolina Hurricanesia vastaan maalin päätöserässä ajassa 49:04 ja auttoi täten Lightningin voittoon maalein 2–0 sekä jatkoon konferenssifinaaleihin. Colton vastasi Lightningin seurahistorian kolmannen sekä samalla toisen peräkkäisen Stanley Cupin voittomaalista viimeistelemällä joukkueen ja koko ratkaisuottelun ainoan maalin toisessa erässä kotona Montreal Canadiensia vastaan loppuottelusarjan viidennessä kohtaamisessa. Colton teki samalla NHL-historiaa olemalla sarjan yhteensä seitsemäs sekä ensimmäinen 18 ja toinen 82 vuoteen Stanley Cupin ratkaisseen voittomaalin tehnyt tulokas. Colton pelasi Lightningin kevään 2021 kaikissa 23 pudotuspeliottelussa, ja viimeisteli niissä tehopisteet 4+2=6.
Elokuussa 2021 Colton teki Lightningin kanssa kaksivuotisen jatkosopimuksen, jonka cap hit on 1,25 miljoonaa dollaria.
Kesäkuussa 2023 Lightning kauppasi Coltonin Colorado Avalancheen vaihdossa toisen kierroksen varausvuoroon vuoden 2023 varaustilaisuudessa.
Heinäkuussa 2023 Colton teki Avalanchen kanssa nelivuotisen ja yhteensä 16 miljoonan dollarin arvoisen sopimuksen.
Oinville-sur-Montcient

Oinville-sur-Montcient on kunta Ranskassa Yvelinesin departementissa Île-de-Francen alueella. Se sijaitsee noin 55 km Pariisista luoteeseen.
Kunta kuuluu entiseen Vexin français’n maakuntaan, ja se on osa Vexin français’n alueellista luonnonpuistoa ("Parc naturel régional du Vexin français").
Kunnan keskustassa oleva Saint-Séverinin kirkko on alkujaan rakennettu 1100-luvulla. Kirkkoa on paranneltu vuosisatojen aikana, ja siinä on rakenteita aina 1700-luvulle saakka.
Christian Goldbach

Christian Goldbach (18. maaliskuuta 1690 – 20. marraskuuta 1764) oli saksalainen matemaatikko, joka opiskeli myös oikeustiedettä. Hänet muistetaan tänään Goldbachin konjektuurista .
Elämäkerta.
Goldbach syntyi Preussin herttuakunnan pääkaupungissa Königsbergissä, joka on osa Brandenburg-Preussia, pastorin poikama. Hän opiskeli Royal Albertus -yliopistossa. Opintojensa jälkeen hän kävi pitkiä koulutusmatkoja vuosina 1710–1724 Euroopan läpi, vierailemalla Saksan osavaltioissa, Englannissa, Hollannissa, Italiassa ja Ranskassa, tapaamalla monia kuuluisia matemaatikkoja, kuten Gottfried Leibnizia, Leonhard Euleria ja Nicholas I Bernoullia. Königsbergissä hän tutustui Georg Bernhard Bilfingeriin ja Jakob Hermanniin.
Hän siirtyi vasta avattuun Pietarin tiedeakatemiaan vuonna 1725 matematiikan professoriksi ja akatemian historioitsijaksi. Vuonna 1728, kun Pietari II:sta tuli Venäjän tsaari, Goldbachista tuli hänen ohjaajansa. 
Christian Goldbach oli monikielinen - hän kirjoitti päiväkirjaa saksaksi ja latinaksi, hänen kirjeensä kirjoitettiin saksaksi, latinaksi, ranskaksi ja italiaksi ja virallisten asiakirjojen osalta hän käytti venäjää, saksaa ja latinaa. 
Hän kuoli 20. marraskuuta 1764 74-vuotiaana Moskovassa .
Tieteellinen ura.
Goldbach tunnetaan parhaiten kirjeenvaihdostaan Leibnizin, Eulerin ja Bernullin kanssa, varsinkin hänen vuonna 1742 lähettämässään kirjeessä Eulerille, jossa todetaan Goldbachin konjektuurista . Hän opiskeli ja todisti joitain potensseja koskevia lauseita, kuten Goldbach – Euler-lauseen, ja antoi useita merkittäviä panoksia analyyseihin . Hän osoitti myös Fermat-lukuja koskevan tuloksen, jota kutsutaan Goldbachin lauseeksi.
Nicolas Freeling

Nicolas Freeling (1927 Lontoo, Britannia – 2003 Mutzig, Ranska) oli brittiläinen jännityskirjailija.
Ravintola-alalla uransa aloittanut Freeling päätyi vankilaan Amsterdamissa, jossa hänen epäiltiin sekaantuneen alamaailman puuhiin. Siitä hän sai herätteen ryhtyä kirjoittamaan aiheesta, ja kun hän löysi ensimmäiselle kirjalle "Love In Amsterdam" (1962) kustantajan, hän ryhtyi kirjoittamaan ammatikseen.
Freelingin maine perustuu hänen "Van der Valk" -jännitysromaaneihinsa. Niiden hahmo, amsterdamilainen poliisi Simon Joseph Van der Valk, on jännityskirjallisuuden merkittäviä salapoliiseja. Hahmo kuolee kymmenennessä kirjassa "Pitkä hiljaisuus". Van der Valk on inhimillinen hahmo, johon lukija voi samaistua ja esittää kysymyksen "miksi", niin että teoksissa on hallitsevana eettinen ongelma. Hahmo siteeraa muita kuuluisia salapoliisikirjallisuuden hahmoja ja ottaa esimerkkiä Maigret'sta. Philip Marlowea mukaillen hän käyttää itsestään nimeä Philip Van der Marlowe Van der Valkin seuraajaksi Freeling kirjoitti ranskalaisen poliisin Henri Castangin. Hän kirjoitti kaikkiaan 37 romaania.
Freeling sai 1967 Edgar-palkinnon.
Fancy Bear

Fancy Bear, joka tunnetaan myös nimillä Sofacy, Pawn Storm, Strontium, Tsar Team, Sednit ja APT28, on venäläinen hakkeriryhmä, joka on syyllistynyt useisiin tietomurtoihin ja häirintäkampanjoihin 2000-luvun alkupuolelta lähtien. Tietomurtojen kohteina ovat olleet muun muassa Nato, Valkoinen talo, Saksan liittopäivät, Maailman antidopingtoimisto, eri tiedotusvälineet sekä lukemattomat kansalaisjärjestöt ja viranomaiset Euroopassa, Keski-Aasiassa ja Kaukasuksella.
Lähteet.
Saija Varjuksen diskografia

Tämä on Saija Varjuksen diskografia.
Himeran taistelu (480 eaa.)

Himeran taistelu käytiin vuonna 480 eaa. kreikkalaisten ja karthagolaisten välillä Sisilian saarella.
Taistelun tausta.
Ympäri välimerta levittäytyneet kreikkalaiset alkoivat 700-luvulla eaa. asuttaa Sisilian saaren eteläosaa. He perustivat myös Sisiliaan kaupunkeja, kuten Naksoksen ja Syrakusan. Myöhemmin Karthago laajensi alueitaan ja kaupankäyntiä pohjoiseen Sisiliaan. Tärkeä kaupunki oli Himera, joka oli yksi harvoista kreikkalaisista kaupungeista saaren pohjoispuolella Karthagon alueella. Karthagolla oli myös sopimus Persian kuningas Kserkseen kanssa tuhota koko Kreikka. Tämä johti Kreikan ja Persian samoihin aikoihin käymään Salamiin taisteluun ja Thermopylain taisteluun.
Taistelu.
Himeran taistelu sai alkunsa Karthagon kuningas Hamilkar I:n purjehtiessa 200 sotalaivan kanssa kohti Sisiliaa. Välimerellä oli myrskyisää, ja osa laivoista upposi jo matkalla. Karthagolaiset perustivat kaksi leiriä lähelle Himeran kaupunkia. Vastassaan heillä oli Himeran tyranni Theron, joka määräsi kaupungin puolustettavaksi ja pyysi apujoukkoja Syrakusan tyrannilta Gelonilta. Kun Gelon saapui joukkojensa kanssa, he saivat saarrettua satoja maaseutua ryöstelleitä karthagolaisia. Tämän Jälkeen kreikkalaiset Hyökkäsivät Karthagon toiseen leiriin vuorilla ja pakottivat karthagolaiset taistelemaan. Pitkä taistelu ei hyödyttänyt kumpaakaan osapuolta.
Taistelun käännekohta.
Himeran taistelussa käännekohtana voidaan pitää sitä, kun Gelon sai kaapattua viestintuojan, joka oli tuomassa viestiä Hamilkarille. Siten Gelon sai tiedon tulevasta ratsuväestä. Hän laati suunnitelman, jolla pääsisi tuhoamaan Hamilkarin. Hän päätti käskeä miehensä tekeytymään karthagolaisiksi päästäkseen leiriin sisään ja tuhotakseen sen. Suunnitelma toimi, ja Gelonin joukot polttivat karthagolaisten leirin surmaten myös Hamilkarin itsensä. Loput karthagolaiset joukot antautuivat. 
Lopputulos.
Himeran taistelu päättyi kreikkalaisten ylivoimaiseen voittoon. Karthago teki rauhansopimuksen ja maksoi suuren sotakorvauksen. Samalla Kreikkalaiset saivat antautuneista karthagolaisista orjia.
Color Out of Space

Color Out of Space on vuonna 2019 ensi-iltansa saanut Richard Stanleyn ohjaama kauhu- ja tieteiselokuva, jonka pääosassa näyttelee Nicolas Cage. Elokuva perustuu H.P. Lovecraftin vuoden 1927 novelliin "Väri avaruudesta" ("The Colour Out of Space"). Se sai ensi-iltansa Toronton elokuvajuhlilla 7. syyskuuta 2019, ja Suomen ensi-ilta oli 14. helmikuuta 2020. Ohjaaja Stanleyn mukaan "Color Out of Space" on ensimmäinen osa hänen kaavailemassaan Lovecraft-sovitusten trilogiassa, joista seuraavana olisi mahdollisesti vuorossa filmatisointi "Dunwichin hirviöstä".
Juoni.
Nathan Gardner (Nicolas Cage) muuttaa perheensä kanssa edesmenneen isänsä maatilalle, johon eräänä yönä iskeytyy hehkuva meteori. Myöhemmin aluetta koettelee myrsky, ja useampi salama iskee maatilalla lepäävään meteoriin. Paikallinen hydrologi Ward Phillips saapuu tutkimaan meteoria ja huomaa outoja muutoksia maatilan pohjavedessä. Vähitellen koko alue, kasvit, eläimet ja ihmiset, alkavat muuttua meteorista peräisin olevan "värin" takia. 
Vastaanotto.
"Helsingin Sanomien" elokuvakriitikko Juho Typpö antoi "Color Out of Spacelle" kolme tähteä viidestä, ja kirjoittaa, että elokuvan "väreilevää kuumeista tunnelmaa voisi kuvailla aidosti love­craftmaiseksi. Parhaimmillaan visiot äityvät todella psykedeelisiksi ja ihmisille sekä eläimille tapahtuu häiritseviä asioita". Typpö kuitenkin piti elokuvaa aivan liian pitkänä ja arvioi ohjauksesta puuttuvan tiukkuutta.
Elokuvalehti "Episodin" kriitikko Jouni Vikman antoi elokuvalle neljä tähteä viidestä. Hänen mukaansa elokuva on "hyvällä tavalla vanhanaikainen tieteispelottelu, joka panostaa tunnelman rakenteluun". Vikman myös kiittelee elokuvaa Lovercraftin teosten tunnelman tavoittamisesta, "jossa pelko ei johdu niinkään pelottavuudesta kuin normaalin vaihtumisesta epänormaaliin".
Nikolai Korevo

Nikolai Nikolajevitš Korevo (; 24. kesäkuuta 1860 – 1935 Pariisi, Ranska) oli venäläinen virkamies ja laintuntija, joka osallistui sortovuosien aikana useiden Suomen suuriruhtinaskuntaa koskeneiden päätösten valmisteluun.
Korevo valmistui vuonna 1883 Pietarin yliopistosta ja työskenteli vuodesta 1890 Venäjän valtakunnanneuvoston alaisena virkamiehenä. Hän oli valtakunnanneuvoston sihteeri (valtakunnansihteeri) vuosina 1913–1916 ja sai sen jälkeen nimityksen senaattoriksi. Hän sai 1907 todellisen valtioneuvoksen, 1909 kamariherran ja 1916 salaneuvoksen arvonimen. Vuoden 1917 lokakuun vallankumouksen jälkeen Korevo eli maanpaossa Ranskassa.
Korevo tunnettiin Suomen-asiantuntijana, ja hän julkaisi vuosina 1907–1915 useita Suomen lakia ja hallintoa käsitelleitä venäjänkielisiä teoksia. Hän myös kävi vuosina 1902–1904 kopioimassa 25 apulaisen kanssa Suomea koskevia historiallisia asiakirjoja Valtionarkistossa Helsingissä. Korevo tuli valtakunnanneuvoston yhteyteen vuonna 1899 perustetun ”Suomen lakien systematisoimiskomitean” puheenjohtajaksi professori Nikolai Sergejevskin jälkeen. Korevo kuului vuonna 1908 asetettuun komiteaan, joka laati vuoden 1910 lain yleisvaltakunnallisesta lainsäädännöstä, ja hän johti vuosina 1912–1914 toiminutta salaista komiteaa, joka valmisteli Suomea varten niin sanotun suuren venäläistämisohjelman.
Denali (drag queen)

Denali Foxx (tai lyhyemmin Denali) on Cordero Zuckermanin (. 1. huhtikuuta 1992), amerikkalaisen drag-esiintyjän, taitoluistelijan ja koreografin näyttämönimi, joka tunnetaan parhaiten televisio-ohjelma "RuPaul's Drag Racen" 13. kaudelta.
Tausta.
Zuckerman syntyi 1. huhtikuuta 1992 Fairbanksissa, Alaskassa, ja hänet kasvatti meksikolaistaustaiset vanhemmat. Vuonna 2003 Zuckerman valmistui Utahin yliopistosta, missä hän opiskeli pääaineena espanjaa ja sivuaineina vertailevaa kirjallisuutta ja korean kieltä.
Ura.
Zuckerman on kaksinkertainen kultamitalisti Yhdysvaltain taitoluisteluyhdisyksen, U.S. Figure Skatingin moves ja freestyle-luokassa sekä PSA-sertifioitu valmentaja. Hän on luistellut Cirque du Soleilin, SeaWorldin ja Royal Caribbean Productionsin kanssa ja luonut koreografioita Ashley Cain-Gribblelle ja Timothy LeDucille. 
Denali kilpaili "RuPaul's Drag Racen" 13. kaudella. Hän oli ensimmäinen kilpailija Alaskasta ja ensimmäinen kilpailija joka esiintyi kilpailussa luistimien kanssa. Kilpailun aikana hän pudotti Kahmora Hallin kilpailusta voittamalla esiintymisen Crystal Watersin "100% Pure Love" kappaleen tahtiin, esitti venäläistä robottia spektaakkelissa "" ja imitoi Jonathan Van Nessiä Snatch Gamessa.
Yksityiselämä.
Zuckerman asuu Chicagossa. Hänellä on kolmannen asteen musta vyö itsepuolustuslajeissa.
Vuonna 2017 Zuckerman pidätettiin julkisesta päihtymisestä ja valvottavan aineen hallussapidosta esiintyessään Cirque du Soleilin kanssa.
Veeti Lankinen

Veeti Lankinen (s. 7. maaliskuuta 2001 Lappeenranta) on suomalainen pesäpalloilija, joka edustaa Superpesis-joukkue Imatran Pallo-Veikkoja.
Ura.
Lankinen on Pesä Ysien kasvatti. Hän siirtyi sittemmin Imatran Pallo-Veikkojen junioreihin ja pelasi myös joitakin otteluita Kiteen Pallon junioreissa. Lankinen teki Superpesis-debyyttinsä 4. kesäkuuta 2019 kotona Koskenkorvan Urheilijoita vastaan. Hän löi ottelussa yhden juoksun.
Muuta.
Lankinen on pelannut nuorempana jääkiekkoa.
Lähteet.
Valtteri Havukainen

 
Valtteri Havukainen (s. 4. toukokuuta 2001 Kitee) on suomalainen pesäpalloilija, joka edustaa Ykköspesis-joukkue Jyväskylän Lohea.
Ura.
Havukainen on Kiteen Pallon kasvatti. Hän teki Superpesis-debyyttinsä 6. elokuuta 2019 kotona Kempeleen Kiriä vastaan. Hän löi ja toi ottelussa yhden juoksun. Kesäksi 2021 Havukainen siirtyi Ykköspesiksen nousijajoukkue Jyväskylän Lohen riveihin.
Jasperi Luoma

Jasperi Aaro Antero Luoma (s. 22. tammikuuta 2001 Kuusankoski) on suomalainen pesäpalloilija, joka edustaa Superpesis-joukkue Kouvolan Pallonlyöjiä.
Ura.
Luoma on Kouvolan Pallonlyöjien oma kasvatti. Hän teki Superpesis-debyyttinsä 16. elokuuta 2018 vieraissa Seinäjoen JymyJusseja vastaan. Hän toi ottelussa yhden juoksun. Seuraavat kaksi kautta hän pelasi Manse PP:n riveissä, ensimmäisen Ykköspesiksessä, toisen Superpesiksessä. Kahden Tampereen vuoden jälkeen Luoma palasi kasvattajaseuraansa Kouvolan Pallonlyöjiin.
Muuta.
Luoma valmistui ylioppilaaksi Kouvolan Yhteislyseon lukiosta keväällä 2020.
Kasperi Hämäläinen

Kasperi Hämäläinen (s. 14. maaliskuuta 2001 Joensuu) on suomalainen pesäpalloilija, joka edustaa Joensuun Mailaa. Hämäläinen pelaa ulkokentällä yleensä polttolinjassa ja sisäpelissä pääosin kotiuttajana.
Hämäläinen debytoi Superpesiksessä kaudella 2018, kun hän oli kasvattajaseuransa Joensuun Mailan edustusjoukkueen kokoonpanossa yhdessä ottelussa. Kaudella 2021 Hämäläinen alkoi saamaan enemmän vastuuta joukkueen loukkaantumistilanteen johdosta ja pelasi kauden aikana yhteensä 16 ottelua. Hämäläisen lopullinen läpimurto tapahtui kaudella 2023, kun hän kuului joukkueen vakiokokoonpanoon pelaten kaikki kauden 35 ottelua.
Hämäläinen on voittanut SM-kultaa kaudella 2019, SM-pronssia kaudella 2022 ja Poikien Superpesiksen hopeamitalin kaudella 2020. Hän valmistui ylioppilaaksi Joensuun yhteiskoulun lukiosta syksyllä 2020.
Sebastian Lahti

Sebastian Lahti (s. 20. heinäkuuta 2001 Siilinjärvi) on suomalainen pesäpalloilija, joka edustaa Superpesis-joukkue Siilinjärven Pesistä.
Ura.
Lahti on Siilinjärven Pesiksen kasvatti. Hän on pelannut sittemmin myös kuopiolaisen Puijon Pesiksen junioreissa. Hän pelasi ensimmäistä kertaa Superpesiksen karsinnoissa 26. elokuuta 2018 kotona Haminan Palloilijoita vastaan. Hän toi ottelussa yhden juoksun. Varsinaisen Superpesis-debyyttiinsä hän teki 12. toukokuuta 2019 vieraissa Joensuun Mailaa vastaan.
Kongon tasavallan presidentti

Kongon tasavallan presidentti on Kongon tasavallan valtionpäämies, joka valitaan viiden vuoden välein. Kongo on presidenttijohtoinen tasavalta. 
Kongon tasavaltaa on vuoteen 2021 mennessä hallinnut 36 vuotta kahdessa jaksossa itsevaltaisesti Denis Sassou Nguesso.
Presidentinvaaleissa maaliskuussa 2021 opposition ehdokkaana ollut Guy Brice Parfait Kolelas sairastui koronavirustautiin vaaleja edeltävänä päivänä ja kuoli vaaleja seuranneena päivänä lentokoneessa matkalla Pariisiin sairaalaan. Nykyisen presidentin Nguesson odotetaan voittavan vaalit.
Denali (täsmennyssivu)

Denali voi tarkoittaa seuraavia:
Käyttäjäoikeuslista

Käyttäjäoikeuslista eli pääsylista (, ACL) on tietotekniikassa menetelmä käyttäjäoikeuksien määrittelemiseen. Tekniikkaa käytetään hienojakoisempaan oikeuksien jakamiseen. Tiedostojärjestelmien lisäksi tietokoneverkon laitteissa on vastaava menetelmä. Perinteinen mekanismi oikeuksille on hyvin yksinkertainen, josta tulee vaikeasti hallittava ja vaatii pääkäyttäjän oikeuksia. Käyttäjäoikeuslista on kehitetty vaihtoehdoksi, josta on useita erilaisia toteutuksia Unix-tyyppisille käyttöjärjestelmille.
POSIX-standardiin kehitettiin POSIX ACL -ehdotus standardoidusta menetelmästä. Ehdotuksen luonnos on vedetty pois, mutta useissa järjestelmissä oleva toteutus perustuu POSIX ACL ehdotukseen.
Minimissään POSIX ACL koostuu joukosta merkintöjä, joissa annetaan käyttäjälle tai ryhmälle luku-, kirjoitus- tai suoritusoikeus hakemistolle tai tiedostolle. Laajennettu ACL menee pidemmälle ja vaatii "maskin" sekä useita merkintöjä nimetyille käyttäjille tai ryhmätyypeille.
Käyttäjäoikeuslista on eräs toteutus "Discretionary access control" (DAC) -mekanismille.
Peter Lorimer

Peter Lorimer (14. joulukuuta 1946 – 20. maaliskuuta 2021) oli skotlantilainen jalkapalloilija, pelipaikaltaan hyökkäävä keskikenttäpelaaja.
Lorimer edusti valtaosan urastaan Leeds Unitedia, jossa hän pelasi vuosina 1962–79 ja 1983–85 yhteensä 705 ottelua. Lorimer oli erityisen tunnettu kovasta laukauksestaan ja hän tekikin Leedsille 238 maalia, joilla hän on seuran historian paras maalintekijä vaikka ei ole edes varsinaisesti hyökkääjä. Lorimer on myös kaikkien aikojen nuorin seuran edustusjoukkueessa pelannut pelaaja. Lorimer voitti Leedsin riveissä kaksi liigamestaruutta, FA Cupin, liigacupin ja Messucupin kahdesti. Leedsin ohella hän pelasi uransa loppuvaiheissa myös Toronto Blizzardsissa, York Cityssä ja Vancouver Whitecapsissa.
Skotlannin maajoukkueessa Lorimer pelasi 21 maaottelua ja teki neljä maalia. Hän edusti maataan 1974 MM-kisoissa, joissa Skotlanti jäi alkulohkoon.
Pelaajauran jälkeen Lorimer pyöritti pubia, toimi Leedsin johtokunnassa ja oli radiossa jalkapalloanalyytikkona.
Mandatory access control

Mandatory access control (MAC, ) on tietoturvassa mekanismi pääsyn hallintaan, jossa käyttöjärjestelmä sallii käyttäjälle pääsyn perustuen tiedon luottamuksellisuuteen ja käyttäjän valtuuksiin. Tässä mallissa pääsy sallitaan perustuen tarpeeseen tietää: käyttäjän on todistettava tarve tietää ennen pääsyn saamista. Järjestelmän ylläpitäjät asettavat säännöt ja käyttäjät eivät voi itse muuttaa pääsyoikeuksia. MAC-mallia pidetään turvallisimpana malleista. MAC-mallissa järjestelmä liittää kategorioita tai merkintöjä kaikkeen tuotettuun tietoon ja käyttäjillä on oltava pääsy tiettyyn kategoriaan voidakseen käsitellä näitä tietoja.
Discretionary access control (DAC) on käyttäjien määrittelemä kenelle annetaan pääsy tietoihin "henkilöiden" ja "kohteiden" mukaan. DAC-käytännöt sisältävät tiedostojen käyttöoikeustiedot joita on lähes jokaisessa käyttöjärjestelmässä. Käyttäjät voivat itse antaa oikeuksia muille henkilöille.
Tutkimustietojärjestelmä

Tutkimustietojärjestelmä (engl. "Current Research Information System, CRIS") on tutkimusorganisaatioiden tieteellisen toimintansa seurantaan ja tuloksellisuuden arviointiin käyttämä tietojärjestelmä. Järjestelmään kootaan tietoja mm. organisaation tuottamista julkaisuista, hankkeista ja tutkijoiden muista aktiviteeteista.
Tutkimustietojärjestelmällä on usein kytkentöjä muihin tietojärjestelmiin, mm. julkaisuarkistot, organisaation henkilöstö- ja hanketietokannat, kansainväliset viittaustietokannat, julkaisukanavalistaukset ja tunnistepalvelut (mm. ORCID). 
Eurooppalaisella EuroCRIS-järjestöllä on ollut merkittävä rooli tutkimustietojärjestelmien ja niitä varten kehitetyn CERIF-tietomallin kehityksessä. 
Tutkimustietojärjestelmäohjelmistot.
Suurin osa nykyisin käytössä olevista tutkimustietojärjestelmäohjelmistoista perustuu kaupallisiin ohjelmistoihin, joita ovat mm. Elsevierin Pure ja Clarivate Analyticsin Converis. Merkittävin avoimen lähdekoodin vaihtoehto on DSpace-julkaisuarkisto-ohjelmiston pohjalta kehitetty DSpaceCRIS.
Tutkimustietojärjestelmät Suomessa.
Kaikilla suomalaisilla yliopistoilla ja osalla tutkimuslaitoksista on oma tutkimustietojärjestelmä. Järjestelmät perustuvat joko kansainvälisiin ohjelmistoihin (Pure, Converis) tai suomalaisen Solenovon SoleCRIS-sovellukseen.
Tutkimustietojärjestelmien kehitys on Suomessa kytkeytynyt läheisesti opetus- ja kulttuuriministeriön julkaisutiedonkeruuseen. Tutkimustietojärjestelmistä kerättävillä julkaisutiedoilla on merkittävä rooli etenkin yliopistojen rahoitusmallissa. Julkaisutiedot on kerätty yliopistoilta vuodesta 2011 lähtien, ja tiedonkeruuseen on vähitellen tullut mukaan muitakin organisaatioita, ml. ammattikorkeakoulut, sairaanhoitopiirit ja monia tutkimuslaitoksia. CSC:n ylläpitämään Virta-julkaisutietovarantoon kerätyt tiedot ovat nykyään käytettävissä CSC:n ylläpitämän Tiedejatutkimus.fi-portaalin kautta. 
Osa ammattikorkeakouluista ja tutkimuslaitoksista käyttää julkaisutietojen tallentamiseen tutkimustietojärjestelmän sijasta CSC:n kehittämää Justus-palvelua, jonka kautta tiedot välittyvät suoraan Virta-julkaisutietovarantoon. Kansallista tutkimustietojärjestelmiin liittyvää yhteistyötä koordinoi Suomessa Finn-ARMA-verkosto.
Ondřej Kúdela

Ondřej Kúdela (s. 26. maaliskuuta 1987 Bojkovice) on tšekkiläinen jalkapalloilija, pelipaikaltaan keskuspuolustaja. Hän on pituudeltaan 182-senttinen. Hän on pelannut Tšekin maajoukkueessa ja edustaa seuratasolla kotimaassaan Slavia Prahaa.
Kúdela on edustanut kotimaansa liigassa Slováckoa vuosina 2005–2007, Kladnoa lainasopimuksella vuonna 2007, Sparta Prahaa vuosina 2007–2009, Mladá Boleslavia vuosina 2009–2017, Slovan Liberecia vuosina 2017–2018 ja Slavia Prahaa tammikuusta 2018 alkaen. Vuoden 2014 jälkipuoliskon hän edusti lainasopimuksella kazakstanilaista Ordabasya. Hän on maaliskuun 2021 puoliväliin mennessä pelannut Tšekin pääsarjassa 330 ottelua ja tehnyt niissä 21 maalia. Kazakstanin pääsarjassa hän pelasi 14 ottelua. Mestarien liigassa hän pelasi Slavia Prahan kaikki kuusi ottelua alusta loppuun kaudella 2019–2020.
Kúdela on pelannut Tšekin eri nuorisomaajoukkueissa kymmeniä maaotteluita. Hän kuului joukkueeseen alle 19-vuotiaiden EM-kilpailuissa 2006 ja alle 20-vuotiaiden MM-kilpailuissa 2007, joista jälkimmäisessä Tšekki saavutti hopeaa hävittyään loppuottelussa Argentiinalle 1–2. Tšekin A-maajoukkueessa hän pelasi ensimmäisen kerran maaliskuussa 2019 ystävyysottelussa Brasiliaa vastaan tultuaan kentälle vaihtopelaajana. Tämän jälkeen hän on pelannut täydet minuutit lokakuussa 2019 Pohjois-Irlantia vastaan, marraskuussa 2019 Bulgariaa vastaan sekä lokakuussa 2020 Israelia ja Skotlantia vastaan.
Kúdela solvasi rasistisesti suomalaista Glen Kamaraa Eurooppa-liigan ottelussa maaliskuussa 2021 ja sai teostaan Euroopan jalkapalloliitto Uefalta 10 ottelun pelikiellon eikä näin voinut osallistua jalkapallon EM-kisoihin 2021.
Loveradio

Loveradio oli Henrik Otto Donnerin vuonna 2006 organisoima hanke, jossa muisteltiin 40 vuotta aiemmin perustettua Love Records -levy-yhtiötä soittamalla kuukauden ajan sen tuotantoa omalla radiokanavalla sekä julkaisemalla neljän CD-levyn kokoelma "Loveradio 1–4" yhtiön tuotannosta.
Loveradion lähetykset kestivät läpi lokakuun 2006, ja ne toteutettiin Helsingin Postitalossa tuolloin sijainneesta Helsingin kaupunginkirjaston Kirjasto 10:stä. Musiikin ohella lähetettiin myös puheohjelmaa. Pääkaupunkiseudulla kanavaa saattoi seurata taajuudelta 102,4 MHz, minkä lisäksi se oli kuunneltavissa verkossa.
CD-kokoelma.
Hankkeen tuloksena julkaistiin seuraavana vuonna neljä CD-levyä nimellä "Loveradio 1–4", joille tallennettiin satunnaiselta vaikuttavassa järjestyksessä kaikkiaan 95 Love Recordsin tuottamaa musiikkikappaletta vuosilta 1966–1979. Niiden tyylilajit vaihtelevat poliittisista lauluista rockmusiikkiin, lastenlauluista kansanmusiikkin ja jazzista punkiin.
Dorothy Eden

Dorothy Eden, kirjailijanimi Mary Paradise, (1912 Uusi-Seelanti – 1982 Lontoo, Britannia) oli uusiseelantilainen kirjailija. Hän muutti Englantiin 1954.
Eden työskenteli kotimaassa asianajotoimistossa sihteerinä. Hänen esikoisromaaninsa "The Singing Shadows" ilmestyi 1940, mutta hän oli kirjoittanut jo sitä ennen kertomuksia lapsille ja juttuja lehtiin. Hänen teoksensa ovat romanttista viihdettä, mutta häntä on sanottu Rouva Makaaberiksi.
Dil Chahta Hai

Dil Chahta Hai (suomeksi ”Sydän haluaa”) on vuonna 2001 ensi-iltansa saanut intialainen hindinkielinen draamakomediaelokuva. Se on Farhan Akhtarin ensimmäinen ohjaus ja käsikirjoitus. Pääosia näyttelevät Aamir Khan, Saif Ali Khan, Akshaye Khanna, Preity Zinta, Sonali Kulkarni ja Dimple Kapadia. Elokuva sijoittuu nykypäivän urbaaniin Mumbaihin ja Sydneyyn, ja se keskittyy kolmen yliopistosta valmistuneen ystävän merkittävään siirtymäkauteen romanttisessa elämässään.
Elokuva voitti useita palkintoja, mukaan lukien parhaan hindinkielisen elokuvan National Film Awards -palkinto ja seitsemän Filmfare Awards -palkintoa.
Einar H. Kvaran

Einar Hjørleifsson Kvaran (1859 Vallanes, Islanti – 1939 Reykjavik, Islanti) oli islantilainen kirjailija. Hän asui välillä Tanskassa ja Kanadassa.
Kvaran perusti Tanskassa "Verðandi"-nimisen lehden, jolla lyhytikäisyydestään huolimatta oli merkittävä vaikutus islantilaisen realismiin syntyyn. Hän asui 1888–1895 Kanadassa Winnipegissä toimittajana. Proosan lisäksi hän kirjoitti runoja ja näytelmiä.
Linkkirakennus

Linkkirakennus () tarkoittaa tietylle internet-sivulle ohjautuvia hyperlinkkejä muilta internet-sivuilta. Tällaisilla hyperlinkeillä, joita voi kutsua lyhennetysti myös "linkeiksi", pystytään helposti siirtymään toiselta internet-sivulta toiselle tai oman internet-sivun sisällä esimerkiksi etusivulta tuotesivulle. Sen lisäksi, että käyttäjät pystyvät liikkumaan linkistä toiseen, myös Googlen hakukonerobotit siirtyvät linkkien avulla sivulta toiselle. Riippuen siitä onko kyseessä omalla sivulla tapahtuva ristikkäinen linkitys vai linkitys eri domainien välillä, on kyseessä joko sisäinen linkitys tai ulkoinen linkitys.
Hyödyt.
Linkkirakennuksella helpotetaan sivukävijöiden sekä hakukonerobottien etenemistä sivuilla, siten että he löytävät helpommin etsimänsä. Toisaalta linkkirakennus on hyvin tärkeä tapa nostaa internet-sivun laadukkuutta ja arvokkuutta Googlen robottien silmissä. Yleisesti ottaen mitä laajempi ja laadukkaampi linkkiportfolio internet-sivulla on, sitä paremmin Google suosii sitä etsiessä sopivia hakuvaihtoehtoja internet-käyttäjille. Mikäli Google pitää jotain sivua laadukkaampana ja parempana osumana, niin se nostaa sen myös ylemmäksi Googlen hakutuloksissa. 
Linkkien lisääminen.
Linkkien lisääminen internet-sivulle tapahtuu yleisesti ottaen kyseisen sivun CMS-järjestelmän (content management system) kautta. Linkki upotetaan järjestelmiin muodossa linkki. href="" kenttään syötetään halutun internet-sivun URL. &lt;linkki&gt;/a&gt; kohtaan syötetään niin kutsuttu ankkuriteksti, eli se minkälaisena linkki näkyy. Tässä tapauksessa linkki näkyisi sisällössä siten, että siinä lukisi "linkki".
Johannes Ewald

Johannes Ewald (18. marraskuuta 1743 Kööpenhamina, Tanska – 17. maaliskuuta 1781 Kööpenhamina, Tanska) oli tanskalainen kirjailija ja teologi. Hän oli 1700-luvulla Tanskan merkittävin runoilija.
Ewald suoritti ylioppilastutkinnon 15-vuotiaana Slesvigissä. Ensimmäinen runoteos on "Lykkens tempel" vuodelta 1764. Tanskan kirjallisuudessa hän käytti ensimmäisenä skandinaavisia aiheita, esimerkkinä tragedia "Rolf Krake" (1770). Runonäytelmään "Fiskerne" kuuluu Tanskan kuningashymni ja toinen kansallislauluista "Kong Christian stod ved højen mast". Näytelmä esitettiin Kööpenhaminassa 1779 musiikilla, jota aiemmin väitettiin J. P. E. Hartmannin säveltämäksi, mutta asia on sittemmin ollut kiistanalainen. Näytelmä menestyi niin hyvin, että Ewald sai sen ansiosta loppuelämänsä taloudellisesti turvatuksi. Kesken jääneessä elämäkerrallisessa "Johannes Ewalds levnet og meninger" hän aloitti Tanskan kirjallisuudessa porvarillisen individualismin.
Suomennetut runot.
Antologiassa "Tuhat laulujen vuotta" (WSOY 1957, 1974, 2004) on näytteitä Ewaldin runotuotannosta.
Fanny Lahtinen

Fanny Lahtinen (s. 1. lokakuuta 2001 Pori) on suomalainen pesäpalloilija, joka edustaa Superpesis-joukkue Feraa.
Ura.
Lahtinen on Porin Pesäkarhujen kasvatti. Hän teki Superpesis-debyyttinsä 8. elokuuta 2018 vieraissa Lapuan Virkiää vastaan. Lahtinen siirtyi kasvattajaseurastaan Porin Pesäkarhuista paikallisvastustaja Rauman Feran riveihin kesäksi 2020 peliajan perässä. 
Lähteet.
Playa de Riazor

Playa de Riazor on kaupunkiranta A Coruñan kaupungissa Espanjassa Ensenada del Orzánin lahden rannalla. Rannalla on sininen lippu, joka myönnetään rannoille, joilla on parhaat ympäristöolosuhteet ja puitteet. Ranta jatkuu koilliseen Orzán-rantana. Se sijaitsee Riazor-hotellin edessä.
Ominaisuudet.
Playa de Riazor on keskeinen ranta ja siksi hyvin suosittu, varsinkin sesonkiaikana.
Rannalla on wc: t, suihkut, vuokrattavia aurinkotuoleja, uimavalvojia, hengenpelastuspalvelu, ensiapuasema, Punaisen Ristin pelastusasema, pääsy liikuntarajoitteisille ihmisille, pysäköinti (Paseo Marítimo -kävelykadun alla), lehtikioski ja useita kahviloita ja baareja, joissa on terassit. Eläimiä ei sallita.
Julkisilla liikennevälineillä rannalle pääsee linjojen 3, 3A ja 7 busseilla.
Armilan terveysasema

Armilan terveysasema on Lappeenrannassa toimiva julkisen palvelun terveysasema. Sen palvelut tuottaa Etelä-Karjalan kuntien yhteinen sote-kuntayhtymä (Eksote). Terveysasema on ollut eräs Lappeenrannan näytteenottopaikkoja koronapandemian aikana (2020–2021).
Armilan terveysasema palvelee normaalisti maanantaista torstaihin kello 8-16 ja perjantaisin (ja pyhien aattona) kello 8-15. Kiireellisestä hoitoa tarvittaessa otetaan yhteys Päivystysapuun (116 117; hätätilanteessa luonnollisesti Yleiseen hätänumeroon 112). Ensiapu- ja päivystyspalvelut tarjoaa ympärivuorokautisesti aukioleva Etelä-Karjalan keskussairaalan päivystys sairaalan K-siivessä (sisäänkäynti ovi 10, Kahilanniementie 2, Lappeenranta).
Keväällä 2019, kun Etelä-Karjalan keskussairaalan päivystysvastaanotto ruuhkaantui, vaadittiin kiirevastaanoton palauttamista Armilan terveysasemalle. Tämä toteutuikin joksikin aikaa. Vuoden 2023 tienoilla Armialan terveysaseman toiminta on suunniteltu siirrettävän Etelä-Karjalan keskussairaalaan.
Cynthia Freeman

Cynthia Freeman, oik. Bea Feinberg, (1915 New York, New York, Yhdysvallat – 1988 San Francisco, Yhdysvallat) oli yhdysvaltalainen kirjailija ja sisustussuunnittelija.
Freeman aloitti kirjailijanuransa teoksella "A World Full of Strangers". Hänen tuotantonsa on sekä kotimaassa että ulkomailla suosittua romanttista viihdettä. Esikoisteoksen sekä teosten "Fairytails" ja "Portraits" aiheena ovat newyorkilaiset juutalaispiirit sekä siirtolaisten ongelmat ja sukutausta. Muut ovat perinteisempiä romanttisia romaaneja.
1981 ilmestynyttä romaania "Ei aikaa kyynelille" on pidetty hänen kunnianhimoisimpana teoksenaan.
Nana Asma’u

Nana Asma’u (1793–1864) oli Sokoton kalifaatissa elänyt runoilija ja kalifi Usman dan Fodion tytär. 
Nana Asma’u syntyi vuonna 1793. Hän oli yksi Sokoton kalifi Usman dan Fodion 40 lapsesta. Nimi Asma’u on arabiaa ja tarkoittaa kaunista tai merkityksellistä. Nimen hän sai Asma bint Abu Bakarin mukaan. "Nana" on puolestaan arvonimi. Etniseltä taustaltaan hän oli fulbe. Fulanin kielen lisäksi hän osasi hausaa, arabiaa ja tamasheqin kieltä. Asma’u oli myös suufilaisen qadiriyya-veljeskunnan jäsen.
Nuoruudessaan Nana Asma’u opetteli tavan mukaisesti Koraania ulkoa ja sai kotonaan opetusta myös islamilaisesta filosofiasta, mystiikasta ja lainopista. Aikanaan erityisen tunnetuksi hän tuli runoilijana. Hänen kirjoituksensa painottuvat sunnaan eli profeetta Muhammadin elämäntapaan. Islamilaisten aiheiden ohella Asma’u kirjoitti myös isästään, veljestään Muhammad Bellosta, sekä todistamistaan sodista ja taisteluista. Ajalleen jokseenkin epätavallisesti Nana Asma’u kirjoitti myös akrostikonista runoutta. Kirjoittamisen ohella Asma’u järjesti opetusta etenkin purdahia harjoittaville naisille. Monet hänen runoistaan on tarkoitettu lukemisen opetteluun.
Asma’un aviopuolison nimi oli Gidado ja parilla oli kuusi poikaa. Asma’u kuoli vuonna 1864 ja hänet haudattiin lähelle isäänsä Sokotossa.
Pensionaatti

Pensionaatti () on täysihoitola tai pieni hotelli. Pensionaatiksi voidaan kutsua myös yksityistä sisäoppilaitosta.
Pensionaatista voi vuokrata huoneen, ja siellä tarjotaan asukkaille myös aterioita. Pensionaatti vuokraa yleensä huoneita pidemmäksi aikaa kuin hotellit. Pensionaatit ovat tavallisesti pienempiä ja vaatimattomampia kuin hotellit.
Ruotsin kielessä sana "pensionat" lausutaan usein ranskaa mukaillen [pangšu'na:t], ja myös suomen kielen sana "pensionaatti" saatetaan ääntää ruotsalaisittain [panksunaatti].
The Killing of a Sacred Deer

The Killing of a Sacred Deer on vuonna 2017 ensi-iltansa saanut psykologinen trilleri, jonka on ohjannut Giórgos Lánthimos. Elokuva perustuu löyhästi Euripideen kirjoittamaan antiikin kreikkalaiseen tragediaan "Ifigeneia Auliissa". Elokuvan pääosissa näyttelevät Colin Farrell, Nicole Kidman sekä Barry Keoghan. Se sai ensi-iltansa Cannesin elokuvajuhlilla 22. toukokuuta 2017, ja sen Suomen ensi-ilta oli 3. marraskuuta 2017.
Juoni.
Steven Murphy (Colin Farrell), arvostettu sydänkirurgi, on ystävystynyt teinipojan, Martinin (Barry Keoghan) kanssa. Martinin isä joutui aikanaan auto-onnettomuuteen eikä Steven saanut tätä pelastettua, ja Steven tahtoo nyt auttaa poikaa käsittelemään suruaan. Hän kutsuu Martinin luokseen päivälliselle, ja Martin ystävystyy Stevenin tyttären, Kimin, kanssa. Martin kutsuu vuorostaan Stevenin kotiinsa päivälliselle, ja vähitellen hänen pyrkimyksensä viettää aikaa Stevenin kanssa käyvät tiheämmiksi ja ahdistavammiksi. Steven koittaa ottaa etäisyyttä Martiniin, mikä ei miellytä Martinia. Eräänä aamuna Stevenin poika on halvaantunut vyötäröstä alaspäin, mutta lääkärit eivät löydä hänestä mitään fyysistä vikaa. 
Martin paljastaa Stevenille syyttävänsä tätä isänsä kuolemasta, ja vaatii tätä tappamaan yhden omista perheenjäsenistään. Mikäli Steven ei suostu tähän uhkavaatimukseen, hänen vaimonsa, tyttärensä ja poikansa kuolevat kaikki kolmen kuolemaa edeltävän vaiheen jälkeen: havaantuminen, oma-aloitteinen nälkiintyminen ja verenvuoto silmistä. Steven pitää Martinin uhkauksia tyhjänä puheena, mutta huomaa pian että hänen poikansa Bob on menettänyt ruokahalunsa, ja pian tämän jälkeen hänen tyttärensä Kim menettää myös kävelykykynsä eikä suostu enää syömään. 
Vastaanotto.
"The Killing of a Sacred Deer" sai ilmestyessään pääosin positiivisia arvosteluita, vaikka jakoikin myös mielipiteitä. "Rotten Tomatoes" -elokuvasivustolla 80 prosenttia kriitikoista on pitänyt elokuvasta. 
"Helsingin Sanomien" elokuvakriitikko Juho Typpö antoi elokuvalle kaksi tähteä viidestä, ja sanoi elokuvan yllättävän "vain puuduttavuudellaan ja ennalta-arvattavuudellaan". Typön mukaan elokuva on askel taaksepäin Lánthimosin aiemmista onnistumisista, elokuvista "The Lobster" ja "Kulmahammas". "The Killing of the Sacred Deerin" televisioesityksen yhteydessä "Helsingin Sanomien" Kaisu Tervonen puolestaan antoi elokuvalle neljä tähteä viidestä, kehuen sitä yhtä aikaa "hyytäväksi" ja "kiherryttävän hauskaksi".
Sininen imettäjä

Sininen imettäjä on Markku Lehmuskallion ohjaama suomalais-ruotsalainen draamaelokuva vuodelta 1985. Elokuva kertoo Joel-nimisestä kuurosta taidemaalarista ja se kuvaa hänen elämäänsä ja kokemusmaailmaansa. 
Elokuva tehtiin yhteistyössä taidemaalari Niilo Hyttisen kanssa. Hän oli mukana elokuvan käsikirjoittamisessa ja näytteli sen pääosan. Elokuvassa nähdään Hyttisen maalaamia tauluja, ja sen nimi on myös otettu eräästä Hyttisen maalauksesta.
Bakassin niemimaa

Bakassin niemimaa on niemimaa Kamerunissa sen Nigerian vastaisella rajalla. Kamerun ja Nigeria ovat kiistelleet alueesta. Kamerun on hallinnut sitä vuodesta 2006 Kansainvälisen tuomioistuimen ratkaistua kiistan Kamerunin hyväksi vuonna 2002.
Maantiede.
Bakassin niemimaa sijaitsee Kamerunin ja Nigerian vastaisella rajalla. Merellä sijaitsee Guineanlahti ja lähellä Nigerjoen suisto. Alueen pinta-ala on noin 665 km². Vuodesta 2006 niemimaata on hallinnut Kamerun.
Historia.
Nykyinen kiista Bakassin niemimaan hallinnasta on perua Afrikan siirtomaa-ajoilta. Euroopan suurvalloista Iso-Britannia ja Saksa sopivat Länsi-Afrikan siirtomaidensa rajoista 1800-luvulla. Bakassin niemimaasta tuli tuolloin osa brittien hallitsemaa Nigeriaa. Vuonna 1913 rajoja muutettiin kuitenkin uudelleen siten, että niemimaasta tuli osa Saksan Kamerunia.
1960-luvulla niemimaasta tuli kiistakapula, kun Nigeria ja Kamerun alkoivat kiinnittää siihen lähempää huomiota öljyesiintymien takia. 1990-luvun alussa Nigeria julisti niemimaan osaksi Nigeriaa ja Kamerun vastasi lähettämällä alueelle omia joukkojaan. Kamerunia tuki myös Ranska, joka lähetti vahvistuksia tukikohtiinsa Kamerunissa. Tilanteen kärjistyessä saatiin lopulta aikaan kansainvälinen välitys. Kiista otettiin Kansainvälisen tuomioistuimen käsittelyyn. Se päätti vuonna 2002, että niemimaa kuuluu Kamerunille. Molemmat maat alkoivat vetää joukkojaan alueelta joulukuussa 2004 ja viimein elokuussa 2006 Nigeria luovutti koko niemimaan Kamerunin hallintaan.
Kansainvälisen tuomioistuimen päätös ei ole päättänyt jännitteitä alueella täysin. Esimerkiksi vuonna 2007 nigerialaiset asemiehet surmasivat kamerunilaisia sotilaita ja heinäkuussa 2017 kamerunilaiset sotilaat tappoivat 97 nigerialaista kalastajaa.
Väestö.
2000-luvulla niemimaan asukasluvuksi arvoitiin noin 300 000 henkilöä. Valtaosa heistä oli nigerialaisia kalastajia. Nigerian luovuttua alueesta tuhansia heistä on muuttanut Cross Riverin osavaltion puolelle.
Naisten Korisliiga-kausi 2020–2021

Naisten Korisliiga-kausi 2020–2021 oli 78. kausi, jolloin pelattiin koripallon naisten Suomen mestaruudesta. Kausi pelattiin tyhjille katsomoille koronaviruspandemian vuoksi. Samasta syystä yksikään joukkue ei pudonnut sarjasta urheilullisin perustein.
Naisten Suomen Cupin mestaruuden voitti toistamiseen Peli-Karhut.
Pudotuspelit.
Puolivälierät pelataan paras kolmesta -järjestelmällä eli kaksi voittoa riittää ottelusarjan voittoon.
Darko Todorović

Darko Todorović (s. 5. toukokuuta 1997 Bijeljina) on bosniahertsegovinalainen jalkapalloilija, pelipaikaltaan oikea laitapuolustaja. Hän on pituudeltaan 174-senttimetrinen. Hän on pelannut Bosnia ja Hertsegovinan maajoukkueessa ja edustaa seuratasolla kroatialaisseura Hajduk Splitia lainalla itävaltalaisesta Red Bull Salzburgista.
Todorović siirtyi kotimaansa Sloboda Tuzlasta itävaltalaisseura Red Bull Salzburgiin heinäkuussa 2018. Hän pelasi kaudella 2018–2019 Itävallan Bundesliigassa 12 ottelua. Kaudella 2019–2020 hän edusti lainasopimuksella Saksan 2. Bundesliigassa pelaavaa Holstein Kieliä ja kaudella 2020–2021 hän on lainalla Kroatian pääsarjan Hajduk Splitissä.
Todorović on pelannut Bosnia ja Hertsegovinan eri nuorisomaajoukkueissa yhteensä yli 20 maaottelua. Bosnia ja Hertsegovinan A-maajoukkueessa hän pelasi ensimmäisen kerran tammikuussa 2018 ystävyysottelussa Yhdysvaltoja vastaan. Vuoden 2020 loppuun mennessä hän on pelannut 13 A-maaottelua, joista neljä on kuulunut EM-karsintoihin ja neljä Kansojen liigaan.
Joutsenon hyvinvointiasema

Joutsenon hyvinvointiasema on Lappeenrannan Joutsenon keskustaajamassa toimiva julkisen palvelun sosiaali- ja terveysasema. Sen palvelut tuottaa Etelä-Karjalan kuntien yhteinen sote-kuntayhtymä (Eksote). 
Joutsenon hyvinvointiasema palvelee normaalisti maanantaista torstaihin kello 8-16 ja perjantaisin (ja pyhien aattona) kello 8-15. Kiireellisestä hoitoa tarvittaessa otetaan yhteys Päivystysapuun (116 117; hätätilanteessa luonnollisesti Yleiseen hätänumeroon 112). Ensiapu- ja päivystyspalvelut tarjoaa ympärivuorokautisesti aukioleva Etelä-Karjalan keskussairaalan päivystys sairaalan K-siivessä (sisäänkäynti ovi 10, Kahilanniementie 2, Lappeenranta).
Joutsenon terveysasema valmistui vuonna 1981. Terveysaseman suunnitteli arkkitehtitoimisto Olli Vikkula. Vuonna 2018 uutisoitiin Lappeenrannan harkitsevan hyvinvointiaseman kiinteistön myymistä. Vuonna 2019 viestittiin Etelä-Karjalan sosiaali- ja terveyspiirin palveluverkon kehittämistoimien piiriin kuuvuvan Joutsenon terveysaseman toiminnan suunnitellusta jatkosta vuoteen 2023 saakka ja sen jälkeen. Toiminnan laajuudesta on kuitenkin keskusteltu.
Amer Gojak

Amer Gojak (s. 13. helmikuuta 1997 Sarajevo) on bosniahertsegovinalainen jalkapalloilija, pelipaikaltaan hyökkäävä keskikenttäpelaaja. Hän on pituudeltaan 184-senttimetrinen. Hän on pelannut Bosnia ja Hertsegovinan maajoukkueessa ja edustaa seuratasolla italialaisseura Torinoa lainalla kroatialaisesta Dinamo Zagrebista.
Gojak siirtyi kotimaansa Olimpicista kroatialaisseura Dinamo Zagrebiin helmikuussa 2015. Lokakuussa 2020 hän siirtyi kauden loppuun kestävällä lainasopimuksella italialaisseura Torinoon. Hän on kaudella 2020–2021 pelannut Serie A:ssa 15 ottelua, joista kuusi ottelua avauskokoonpanossa, ja tehnyt maalin voitokkaassa vierasottelussa Parmaa vastaan.
Gojak on pelannut Bosnia ja Hertsegovinan eri nuorisomaajoukkueissa useita kymmeniä maaotteluita. Bosnia ja Hertsegovinan A-maajoukkueessa hän pelasi ensimmäisen kerran marraskuussa 2018 Kansojen liigan ottelussa Itävaltaa vastaan. Vuoden 2020 loppuun mennessä hän on pelannut 18 A-maaottelua, joissa hän on tehnyt neljä maalia: kaksi syyskuussa 2019 EM-karsinnassa Liechtensteinia vastaan, yhden kolme päivää myöhemmin Armeniaa vastaan ja yhden lokakuussa 2019 EM-karsinnassa Kreikkaa vastaan.
Mikko Paunio

Mikko Paunio (s. 4. helmikuuta 1961) on suomalainen terveydenhuollon erikoislääkäri ja epidemiologi.
Paunio valmistui Helsingin yliopistosta ja täydensi opintojaan Brysselin vapaassa yliopistossa sekä Johns Hopkins Bloomberg School of Public Healthissa. Hänellä on lääketieteen tohtorin ja "Master of Health Sciencen" oppiarvot. Hän sai Helsingin yliopiston epidemiologian dosentuurin vuonna 2000. Paunio on työskennellyt muun muassa tutkijana Kansanterveyslaitoksessa ja Helsingin yliopistossa sekä lääkintöneuvoksena Suomen sosiaali- ja terveysministeriössä (STM). Hän on ollut tekijänä lukuisissa lääketieteellisissä julkaisuissa.
Paunio on myös esittänyt julkisuudessa yhteiskunnallisia näkemyksiään. Hän oli sosialidemokraattien jäsen vuodesta 1977, kunnes ilmoitti helmikuussa 2021 siirtyneensä perussuomalaisiin. Paunio osallistui vuonna 2018 panelistina kiistanalaiseen Portsmouthissa järjestettyyn ilmastonmuutostoimiin liittyneeseen konferenssiin, jolta vedettiin Portsmouthin kaupungin ja New Hampshiren yliopiston tuki. Hän on laatinut kirjoituksia ilmastonmuutoksen vastaiset toimet haastavalle brittiläiselle ajatuspaja Global Warming Policy Foundationille. Paunio on julkaissut kirjat "Vihreä valhe" (Weilin+Göös, 1991), "Vihreä valhe – Valheen sysimustat juuret, salakavalat lonkerot ja murheelliset seuraukset" (Kustannusosakeyhtiö Auditorium, 2015) ja "Hourulan väen ilmastovallankumous" (omakustanne, 2019).
Paunio kertoi toukokuussa 2020 pitävänsä koronaviruspandemiaa tuhoisuudeltaan liioiteltuna ja ilmaisi kannatuksensa sen johdosta asetettujen rajoitusten nopeammalle purkamiselle.
Sonali Kulkarni

Sonali Kulkarni (s. 3. marraskuuta 1974 Pune, Maharashtra, Intia) on intialainen näyttelijä ja kirjailija. Hän on työskennellyt marathin-, hindin-, gudžaratin-, kannadan-, tamilin ja italiankielisissä elokuvissa.
Gien

Gien on kunta Ranskassa Loiret’n departementissa Centre-Val de Loiren alueella. Se sijaitsee Loirejoen varrella, noin 66 kilometriä Orléansin kaupungista itään.
Nähtävyyksiä.
Kunnan nähtävyyksiä on 1400-luvun lopulla rakennettu linna "Château de Gien". Sen rakennutti Ranskan kuningas Ludvig XI:n vanhin tytär ja Ranskan valtionhoitaja Anne de Beaujeu. Renessanssin tyylinen linna rakennettiin vanhan keskiaikaisen linnan paikalle, jossa Jeanne d’Arc oli saattanut asua. Linnan sisätilat ovat kuitenkin kärsineet sen eri käyttötarkoituksista. Linna on toiminut hallintorakennuksena, tuomioistuimena ja vankilana. Kreivitär Anne de Beaujeu oli isänsä lailla innokas metsästäjä harrastaen haukkametsästystä. Vuonna 1952 linnasta tehtiin Kansainvälinen metsästysmuseo, jossa on esillä noin 10 000 esineen ja taideteoksen kokoelma kertoen metsästyksen historiasta ja tekniikoiden kehityksestä.
Gien on myös tunnettu keramiikkateollisuudestaan. Kaupungissa on entisen viinikellarin lähistöllä keramiikkamuseo "Musée de la Faïencerie de Gien", jossa on esillä näytteitä 1800- ja 1900-luvun tuotannosta.
Kaupungin keskustassa oleva Jeanne d’Arcin kirkko on rakennettu alkujaan 1500-luvulla. Se kuitenkin kärsi pahoin kesäkuun 1940 pommituksissa toisessa maailmansodassa, jolloin ainoastaan kellotorni säilyi tuholta. Kirkko rakennettiin uudelleen 1950-luvulla punatiilisenä, jotta se sopisi yhteen naapurilinnan kanssa.
Talous.
Kaupungissa toimivat monikansalliset yritykset, kuten Laboratoires Pierre Fabre, Shiseido, Otis ja Essity.
Luumäen hyvinvointiasema

Luumäen hyvinvointiasema on eteläkarjalaisen Luumäen kunnan Taavetin taajamassa toimiva julkisen palvelun sosiaali- ja terveysasema. Sen palvelut tuottaa Etelä-Karjalan kuntien yhteinen sote-kuntayhtymä (Eksote).
Luumäen punatiilinen, betonirunkoinen terveyskeskus rakennettiin vuonna 1979. Vuonna 2018 uutisoitiin, että yksityiset terveysalan suuryritykset ottivat yhteyttä Luumäen kuntaan sen sosiaali- ja terveyspalvelujen kiinteistöjen, myös hyvinvointiaseman ostamiseksi. Vuonna 2017 hyvinvointiasemaksi muutetulle terveysasemalle on kaavailtu uudisrakennusta, joka rakennettaisiin mahdollisesti vuosina 2023-2025. 
Luumäen hyvinvointiasema palvelee normaalisti maanantaista torstaihin kello 8-16 ja perjantaisin (ja pyhien aattona) kello 8-15. Muulloin ensiapu- ja päivystyspalvelut tarjoaa ympärivuorokautisesti aukioleva Etelä-Karjalan keskussairaalan päivystys sairaalan K-siivessä (sisäänkäynti ovi 10, Kahilanniementie 2, Lappeenranta). Kiireellisestä hoitoa tarvittaessa otetaan iltaisin, öisin ja viikonloppuisin yhteys Päivystysapuun (116 117; hätätilanteessa luonnollisesti Yleiseen hätänumeroon 112).
Pau Donés

Pau Donés Cirera (11. lokakuuta 1966 Barcelona – 9. kesäkuuta 2020 Bagergue) oli espanjalainen laulaja, kitaristi ja säveltäjä. Donés oli parhaiten tunnettu yhtyeestään Jarabe de Palo, jossa hän toimi vokalistina kuolemaansa asti.
Donés kamppaili syövän kanssa viisi vuotta ennen menehtymistään. Jarabe de Palon viimeiseksi levytykseksi jäi albumi "Tragas o Escupes", jonka hittibiisi ”Eso que tú me das” nousi Espanjan hittilistoille useiksi viikoiksi.
Grzegorz Schetyna

Grzegorz Juliusz Schetyna (puolaksi: [ˈɡʐɛɡɔʂ sxɛˈtɨna] (s. 18. helmikuuta 1963) on puolalainen poliitikko, joka on ollut Kansalaisfoorumi puolueen puheenjohtaja ja oppositiojohtaja 26. tammikuuta 2016 – 25. tammikuuta 2020. Hän on toiminut Puolan ulkoministerinä 2014–2015, Sejmin puhemiehenä 2010–2011, Puolan varapääministerinä 2007–2009 ja sisä- ja hallintoministerinä 2007–2009. Hänestä tuli vuonna 2010 virkaatekevä presidentti Lech Kaczyńskin kuoltua lento-onnettomuudessa 10. huhtikuuta 2010.
Hän on ollut Sejmin jäsen vuodesta 1997 alkaen.